
  
    [image: ]
  


  
    [image: ]
  


  Copyright © Vigmostad & Bjørke AS 2021


  Tilrettelagt for e-bok: Epubeum
 Forsidedesign: Trine & Kim Design Studio
 Omslagsfoto: Tennyson d’Eyncourt, War Office / E.G. Malindine, War Office


  ISBN: 978-82-419-5583-9
ISBN (trykt): 978-82-419-5365-1


  Forfatteren har mottatt støtte fra Det faglitterære fond og Stiftelsen Fritt Ord.


  Spørsmål om denne boken kan rettes til
 Vigmostad & Bjørke AS
 Kanalveien 51
 5068 Bergen
 Telefon 55 38 88 00
 Eller e-post til
 post@vigmostadbjorke.no
 www.vigmostadbjorke.no


  Det må ikke kopieres fra denne boken i strid med åndsverkloven eller avtaler om kopiering som er inngått med Kopinor.


  «Bare den som har hatt døden som følgesvenn 
vet hva livet er verdt.»


  (Peter Deinboll jr., medlem av Kompani Linge)


  
    Innhold
  


  
    Tittelside
  


  
    Kolofon
  


  
    Innhold
  


  
    Forord
  


  
    Innledning
  


  
    KAPITTEL 1 Da britene raidet Norge
  


  
    KAPITTEL 2 Norges første sabotør
  


  
    KAPITTEL 3 Kommandoraid i Glomfjord
  


  
    KAPITTEL 4 Tragedien på Helgelandskysten
  


  
    KAPITTEL 5 Togene sprenges i Trøndelag
  


  
    KAPITTEL 6 Til Rondane med fem tonn våpen
  


  
    KAPITTEL 7 Maktkamp i Hallingdal
  


  
    KAPITTEL 8 En hemmelig hær i Telemark
  


  
    KAPITTEL 9 Rottejakten og dens følger
  


  
    Etterord
  


  
    Kilder
  


  
    Noter
  


  
    Personregister
  


  
    Bilder
  


  Forord


  Kompani Linge ble etablert i juli 1941, knyttet til den da nyopprettede britiske militærorganisasjonen Special Operations Executive, SOE. Britene hadde på dette tidspunktet allerede lenge bekymret seg for norske forhold, blant annet når det gjaldt den store svenske malmtransporten over Narvik. Britiske agenter hadde vært på plass i Norge helt siden 1938, og etter at landet ble angrepet, begynte britene å planlegge sabotasje i de okkuperte områdene i Sør-Norge.1


  Kompani Linge besto av norske frivillige som ble trent i Skottland og England, og som deretter reiste på hemmelige oppdrag til Norge. Det var 530 nordmenn innom Kompani Linge i løpet av krigen, og 57 av dem døde – mange i strid, men noen også på grunn av uhell. Gruppens første sjef, Martin Linge, var en usedvanlig populær og inspirerende leder for sine menn. Linge-agenten Joachim Rønneberg har beskrevet Linge slik:2 «… det var noe med Linge som gjorde at du fikk tillit til ham, det var ikke noe ovenfra og ned med ham.»


  Linge var skuespiller av yrke. Ved krigsutbruddet i Norge meldte han seg til tjeneste og kjempet mot tyskerne. Senere reiste han til England, ble forfremmet til kaptein og fikk ansvaret for avdelingen som ble kalt Norwegian Independent Company No. 1 – forkortet NORIC 1 – senere kjent som Kompani Linge. I det daglige kalte soldatene selv avdelingen sin for «Norisen». Selve navnet Kompani Linge kom til etter hvert, etter Linges død i slutten av desember 1941.


  Linge var altså ikke sjef for avdelingen sin så lenge, bare et snaut halvår. Men siden han var så høyt respektert, fikk han en viktig symbolsk betydning, særlig etter sin død. Hans bortgang medførte store vanskeligheter for kompaniet vinteren og våren 1942. Det var krefter som ville oppløse NORIC 1, og soldatene visste lenge ikke hva som ville skje med avdelingen deres. Det var på denne tiden alvorlige konflikter mellom norske og britiske myndigheter i London. Den norske regjeringen visste ikke på forhånd hva britene foretok seg av raid og sabotasjeaksjoner i Norge, og hva de brukte de norske agentene til. Først senere i 1942 ble dette løst gjennom et norsk-britisk samarbeid, der en militær komité med representanter fra begge land samarbeidet om allierte aksjoner på norsk jord. I 1942 ble også Forsvarets overkommando opprettet, med en egen avdeling, FO4, for aksjoner i Norge. Den norske avdelingen av SOE kom under ledelse av oberst John Skinner Wilson, som kom godt ut av det med nordmennene. Heretter gikk samarbeidet mellom nordmenn og briter bedre, og Kompani Linges virksomhet ble trappet kraftig opp.


  I denne boken omtales avdelingen av praktiske årsaker mer eller mindre konsekvent som «Kompani Linge», selv når det snakkes om den tidlige tiden da de ble kalt NORIC 1. Nordmennene i Kompani Linge omtales vekselvis som «Linge-­karer» eller «Linge-menn», «agenter», «soldater», «kommandosoldater», «sabotører» eller «motstandsfolk». Britene omtalte dem som «agenter», og det var strengt tatt det de var. Å omtale dem som «soldater» er slik sett ikke nødvendigvis helt riktig, siden de av og til kjempet uten uniform og derfor ikke var å betrakte som ordinært stridende. Problemet med å bli tatt uten uniform var at de dermed ut fra krigens rett ville bli ansett som «sabotører» – som de også var – og risikerte å bli skutt på stedet.


  Konklusjonen er at det strengt tatt var få faste regler som gjaldt for hemmelige agenter. Linge-folkene ble opptrent til ukonvensjonell krigføring og ble eksperter på dette området. Gestapo og norske nazister jaktet på dem natt og dag, og tok i bruk tortur og henrettelser. Nordmennene måtte anvende mange ulike midler til å oppnå sine mål – og for å overleve. De ble eksepsjonelt dyktige kommandosoldater som levde under ekstreme påkjenninger, men som ikke ga seg. Historien om Kompani Linge er derfor intet mindre enn en heltefortelling.


  Innledning


  Kompani Linge! Bare navnet bringer tankene til heroiske motstandsmenn som setter livet på spill for fedrelandet – kommandosoldater i ekstreme situasjoner og med kuler susende om ørene, med sprengstoff i sekken og pistol i hånden. Noen Linge-karer er i etterkrigstiden blitt nasjonale ikoner, særlig medlemmene av den såkalte Oslo-gjengen. Det er blitt laget bøker, filmer og tv-serier om disse modige nordmennene, som fikk knallhard opplæring i våpenbruk og sabotasje i Stor­britannia og deretter ble sendt hjem til Norge på hemmelige oppdrag. Den ekstreme treningen gjorde Linge-mannskapene til fullbefarne spesialsoldater.


  Begrepet «spesialstyrker» eller «spesialsoldater», slik vi forstår det i dag, var noe nytt da slike avdelinger ble opprettet av de allierte for første gang tidlig i 1940-årene. Det hadde eksistert militære spesialavdelinger før i historien også, men ikke i samme moderne forstand som det som nå ble tilfelle. De spesialavdelingene som ble opprettet under annen verdenskrig – blant dem SAS i Storbritannia i 1941 og FSSF i USA i 1942 – skulle ta seg av særskilte, hemmelige operasjoner der overraskelseselementet var viktig. Disse gruppene var relativt små, hadde spesialtrening, var annerledes organisert enn konvensjonelle styrker, hadde bedre utstyr enn vanlige soldater og benyttet andre metoder. Avdelingene var ikke ment til bruk i konvensjonell krigføring, men skulle settes inn i målrettede og ofte risikable aksjoner av spesiell taktisk verdi – slik tilfellet også var for mannskapet i Kompani Linge.3


  Linge-soldatene utgjorde mindre enn én prosent av de norske motstandsfolkene under krigen, men ingen annen norsk avdeling var så profesjonelt opptrent og initiativrike som de hemmelige agentene fra Kompani Linge. Noen gjorde en kortere innsats, andre var med i årevis og kjempet nærmest kontinuerlig helt til våren 1945.


  Dette var en mannlig gruppe, slik militære avdelinger var på den tiden. Britiske SOE hadde riktignok omkring 40 kvinnelige agenter i aktiv tjeneste under krigen, blant dem franske Violette Szabó, som virket som hemmelig agent i Frankrike før hun ble tatt til fange, torturert og drept i konsentrasjonsleiren Ravensbrück. Men i Kompani Linge fikk bare én kvinne innpass, og hun var ikke stridende. Ingeborg Skoghaug var offiser og sykepleier og tjenestegjorde i tre og et halvt år ved kompaniets sykehus. Etter krigen deltok hun i Tysklands­brigaden som sykepleier, og senere i lang tid under Korea-krigen. Det sier ikke så lite! Men i denne boken, hvor det handler om Kompani Linges militære virksomhet i Norge, er det menn som er hovedpersonene – selv om flere norske motstandskvinner i Milorg og andre grupper også vil bli nevnt.


  Denne boken forteller om mange av Kompani Linges operasjoner i Norge, noen av mindre omfang og andre større. De aller mest kjente Linge-aksjonene – som Tungtvannssabotasjen ved Rjukan og Oslo-gjengens bedrifter – vil likevel ikke bli behandlet i detalj. Dette er viktige hendelser i krigshistorien, men de er allerede så grundig behandlet at de ikke trenger å bli gjenfortalt enda en gang her. Det samme gjelder Linge-karen Jan Baalsruds utrolige skjebne i Nord-Norge, bakgrunnen til boken og filmen Ni liv.


  Det finnes mange spennende Linge-aksjoner som er like viktige, og flere av disse er faktisk forbausende lite kjent blant folk flest i dag. Historien om Kompani Linge er dessuten så stor og sammensatt at alt som skjedde med disse soldatene, umulig får plass i én og samme fortelling mellom to permer. Denne boken beskriver derfor et utvalg av historier, og sett under ett er det en udiskutabel militær suksesshistorie som blir skildret.


  Linge-historien må likevel ikke bli en solskinnsfortelling eller et glansbilde. Det handler om krig, og om blod og tårer. Mye gikk som det skulle under motstandsoperasjonene, men Linge-agentene gjorde også av og til feil, eller det skjedde uforutsette hendelser som satte aksjoner og menneskeliv i unødig stor fare. Enkelte operasjoner mislyktes fullstendig. Lokalbefolkningen på ulike steder rundt om i Norge måtte flere ganger betale en høy pris for agentenes virksomhet i form av alvorlige represalier, inkludert henrettelser, uten at de nødvendigvis forsto nytten av sabotasjeaksjonene som utløste tyskernes hevn. Vanlige mennesker visste stort sett ikke noe om de strategiske begrunnelsene som lå bak sprengninger og andre aksjoner, og merket bare de negative ettervirkningene. Det førte til en viss skepsis.


  Det verste eksempelet på represalier er den såkalte Tela­våg-tragedien våren 1942, der to Linge-agenter kom i kamp med det tyske sikkerhetspolitiet, Sipo, etter å ha blitt angitt. To Sipo-folk og en norsk politimann ble drept. En Linge-mann mistet også livet, mens den andre ble hardt såret.


  Josef Terboven ble rasende over det som hadde skjedd, og beordret den lille vestlandsbygda Telavåg tilintetgjort. I den nazifiserte avisen Aftenposten sto det 1. mai 1942 å lese at de to Sipo-folkene var blitt «… feigt myrdet ved bakholdsangrep (…) av nordmenn i Englands tjeneste». Alle hus på det lille tettstedet ble plyndret og brent, alle båter senket. Samtlige voksne menn ble sendt til konsentrasjonsleiren Sachsenhausen, hvor 31 av dem døde. Barn over seks år ble skilt fra sine mødre, og alle kvinner og barn satt internert i mer enn to år. 18 menn som ikke hadde noe som helst med Telavåg å gjøre, ble skutt som represalier. Ikke noe annet sted i Norge ble utsatt for så harde represalier og en slik grusom tysk hevn som Telavåg. Men hendelser som dette må også sees i en bredere sammenheng.


  Det var et stort press på Østfronten på denne tiden, og de allierte vurderte i den forbindelse en invasjon i Norge. Terbovens voldsomme reaksjon på hendelsene i Telavåg skulle bidra til å avskrekke norske og allierte ledere fra en slik plan. Den norske befolkningen skulle dessuten skremmes til å ikke hjelpe motstandsbevegelsen. Men nordmennene lot seg ikke avskrekke, og motstandskampen fortsatte. Poenget er at man må forstå Kompani Linges virksomhet – og tyskernes harde represalier i Telavåg og mange andre steder i Norge – som del av et større, internasjonalt krigsbilde.


  Denne boken presenterer altså militære aksjoner som ble planlagt på internasjonalt nivå og med til dels avgjørende taktiske resultater. Noen operasjoner var viktigere og mer langvarige enn andre, og disse tildeles mer plass underveis i fortellingen enn kortere og mer begrensede raid og aksjoner. Det blir dessuten lagt mye vekt på enkeltpersoner og deres skjebne. Fortellingen om annen verdenskrig består som kjent av både store og små historier – og for å forstå de store er det også viktig å sette seg inn i hva mennesker opplevde på lokalt nivå. Dette gjelder for Linge-agentenes erfaringer, for motstandsfolk fra Milorg og for vanlige, sivile mennesker i det okkuperte Norge.


  Linge-agentene hadde mange ulike typer oppdrag. Sabotasje var viktig, særlig sprengning av fabrikker, kraftverk, jernbane og andre sentrale anlegg innen industri og infrastruktur. Organisering og mottak av flyslipp var nok det som opptok mest tid og krefter for mange av Linge-karene og deres hjelpere. Det ble sluppet tonnevis på tonnevis av våpen, ammunisjon, sprengstoff og annet utstyr med fly gjennom krigsårene, gjerne vinterstid om natten og ofte på fjellet. Alt dette måtte fraktes bort og lagres på sikre og godt gjemte plasser, og svært mye måtte bæres på ryggen. Slitet var ubeskrivelig.


  Opplæring og trening av Milorg-mannskaper i Norge var også sentrale oppgaver for Linge-folkene. Agentene fra Storbritannia hadde blant annet med seg mengder av militært utdanningsmateriell som de norske motstandsfolkene skulle sette seg inn i – om geriljateknikk, våpenbruk, sprengning, nærkamp og andre beslektede emner.4


  Hvis man ser på Linge-karenes fiender og setter seg inn i Gestapos virksomhet, er det slående hvor grundig og skremmende effektiv denne tyske politiorganisasjonen var. Tyskerne hadde makten i Norge, kunne ferdes fritt og i praksis gjøre omtrent hva de ville. Hvor uendelig mye vanskeligere og farligere var det da ikke for agentene fra Kompani Linge å utføre oppgavene sine i hemmelighet i et hærtatt land? Det må i rettferdighetens navn legges til at Linge-agentene selvfølgelig fikk mye bistand fra lokale hjelpere rundt om i Norge. Sivile nordmenn gjorde en enestående innsats for å hjelpe Linge-karene, med fare for eget og familiens liv. Mange av disse hjelperne var med i ulike motstandsgrupper, men langt fra alle.


  Vanlige folk hjalp til så godt de kunne – både kvinner og menn, ja, til og med barn var med – enten de fungerte som veivisere eller lokalkjente, skjulte Linge-folkene i husene sine, ga dem mat og tørre klær eller fraktet dem i bil. Men dypest sett var agentene likevel alene. De var fremmede i sitt eget land, siden de ikke hadde fast adresse eller kunne operere under eget navn. Linge-agentene brukte konsekvent falske identiteter eller kallenavn, og som regel kjente de ikke engang til hverandres navn, selv om de arbeidet sammen i uker, måneder eller år.


  Det er mange grupper, personer og skjebner som dessverre ikke får plass i en bok som dette. Historien til Shetlandsgjengen, som fraktet Linge-karene over Nordsjøen til Norge i små fiskebåter under svært risikable forhold, skal for eksempel ikke fortelles detaljert. Men disse modige sjøfolkene fortjener likevel litt plass her og nå. Shetlandsgjengens medlemmer var i og for seg regnet som en del av Kompani Linge, og de lå under samme ledelse i London – men de utgjorde en egen militær enhet kalt Norwegian Naval Independent Unit, NNUI. Karene herfra kom til avdelingen fordi de kunne sjømannskap, men de fikk også opplæring i bruk av håndvåpen og granater og slike ting. Shetlandsgjengen led mye større tap enn hva som var tilfelle med de vanlige Linge-agentene, prosentmessig sett. Båtene deres var sårbare på havet og ble utsatt for gjentatte og harde flyangrep. I sesongen 1942–1943 hadde de rundt femti prosent menneskelige tap!


  Våren 2020 ringer jeg hjem til 100 år gamle Jacob Strandheim, som er den siste gjenlevende av medlemmene i Shetlandsgjengen. Han var blant dem som tok flest turer over Nordsjøen. På spørsmål om den store risikoen som han og kameratene hans utsatte seg for, svarer han rolig at man «kunne jo ikke la seg styre av redsel» hvis man skulle gjøre jobben sin. Samarbeidet med Linge-karene fungerte effektivt, forteller han, slik det også var med motstandsfolkene i Norge som tok imot båtene fra Shetland da de kom inn til kysten. «Vi satte Linge-karene av og visste ikke mer om hva som skjedde etterpå», sier Strandheim. Han forteller at overfartene over Nordsjøen gikk bedre da han og de andre karene i Shetlandsgjengen fikk tildelt tre militære fartøyer og kunne slutte å bruke fiskebåter. Etter dette hadde de ingen flere tap.


  Om alle sine falne kamerater i Shetlandsgjengen kan ikke Strandheim si noe annet enn dette på telefonen: «Krig er krig. Det skal godt gjøres at alle kommer tilbake ...» Så avsluttes samtalen. Det var krig, og medlemmene av Shetlandsgjengen levde i nærmest konstant livsfare, og mange mistet livet. Slik var det, og mer er det egentlig ikke å si.


  Det samme gjaldt for agentene i Kompani Linge. De gjorde en stor innsats og betalte en betydelig pris, enten i form av fysiske eller psykiske skader, eller ved å miste livet. De færreste av de overlevende agentene snakket senere offentlig om krigsopplevelsene sine. De fleste følte seg bundet av den militære taushetsplikten, og med enkelte unntak lot Linge-karene være å fremheve sin egen innsats i etterkrigsårene. Man kan i ettertid skrive bøker om det som disse mennene opplevde, men likevel aldri helt sette seg inn hva de tenkte og følte. De opplevde ting som er hinsides vår fatteevne, så enkelt og så omfattende er det. Derfor skal man være forsiktig med å dømme for hardt dersom det ble gjort feil den gangen – ikke trekke forhastede slutninger eller være tilbakeskuende moralistisk. Linge-agentene levde i en annen virkelighet og må bedømmes deretter. De var krigere, usedvanlig dyktige krigere, og skal først og fremst respekteres for det.


  KAPITTEL 1
Da britene raidet Norge


  «Hva ville denne aksjonen føre til av elendighet …?»


  (Linge-mannen Fredrik Kayser om Lofot-raidet 1941)


  Sent natten til 26. desember 1941, midt i juletiden, banket det på døren til et hus i fiskeværet Reine i Lofoten. Utenfor sto en gruppe tungt bevæpnede menn. De var del av en alliert styrke som akkurat hadde ankommet Reine og Moskenes med en konvoi av britiske krigsskip. Mennene måtte banke flere ganger, men til slutt kom en søvndrukken gammel mann i døren og spurte usikkert hva de ville. Linge-agenten Fredrik Kayser, som var en del av denne gruppen, har beskrevet hva som så skjedde:5


  Det pussige er at selv om aksjonen var planlagt i minste detalj, så kom akkurat dette spørsmålet uforberedt på oss. «Hva vi ville – ?» Tja, vi hadde i grunnen ikke tenkt så mye på det. En norsk fenrik tok føringen og prøvde å berge situasjonen. «Vi er tørste», sa han, «har du vann?» Fiskeren så på oss med enda større undring og skepsis.


  Det må ha vært litt av et syn for den gamle fiskeren der i vinternatten: En gruppe uniformerte norske og britiske soldater med maskinpistoler og fullt kamputstyr – her, i det tysk­okkuperte Lofoten! Og så spurte de etter vann, av alle ting. Men soldatene ble sluppet inn, og kom snart i prat med mannen.


  Kayser og gruppen hans var en del av det britiske raidet Anklet, der 77 nordmenn deltok sammen med omkring 230 britiske soldater.6 Kaysers gruppe hadde i oppdrag å opprette kontakt med lokalbefolkningen, mens andre allierte soldater skulle utføre sabotasje, uskadeliggjøre tyske vakter og fange norske nazister.


  Det absurde møtet med fiskeren i døren ble fra nordmennenes side et slags bilde på mangelen på mening ved hele aksjonen. Dette var britenes aksjon først og fremst, og nordmennene visste ikke riktig hva de gjorde der – hva som i det hele tatt var poenget med å komme til Lofoten. Fredrik Kayser har selv beskrevet følelsen som han og de andre nordmennene fikk rett etter ankomsten, der de sto nede på brygga og så opp på den lille bygda. Han følte en indre uro, og ante at dette kunne gå galt. Reine var jo ikke noe viktig sted, militært sett. Hva kunne de oppnå her? Hvorfor hadde en stor invasjonsstyrke kommet nettopp hit? «Hva ville denne aksjonen føre til av elendighet for dem som bodde her, etter at vi var dratt tilbake til England?», som det står i boken om Kayser. Han visste at flere av de andre nordmennene i gruppen hans tenkte det samme. Men de var soldater og måtte bare følge ordre.


  Senere skulle Kayser få rett i antagelsene sine. Det kortsiktige utbyttet av Anklet-raidet var magert, og lofotværingene måtte tåle harde represalier fra okkupasjonsmakten. Linge-agentene merket frykten hos folk i Reine allerede mens de var der, og fikk bekreftet den dårlige magefølelsen sin.


  Det hadde ikke vært noen god stemning mellom britiske og norske soldater på turen over Nordsjøen til Lofoten med troppetransportskipet «Prince Albert». Nordmennene hadde aldri vært om bord i et slikt stort skip før, og visste ikke hvordan ting fungerte. De ble plassert i et trangt rom på banjer­dekket, alle sammen, altså det laveste dekket om bord på skipet – en påfallende dårlig innkvartering. Britene var lite imøtekommende og ville ha minst mulig å gjøre med dem. Nordmennene oppdaget dessuten snart at deler av utstyret deres forsvant. De kunne ikke annet enn å fastslå at de britiske kommandosoldatene stjal fra dem.7 «Det kom til å prege omgangstonen», som Kayser senere tørt konstaterte.


  Britenes nedlatende og negative holdning overfor nordmennene om bord på skipet var ikke noe isolert fenomen. Det britiske synet på Norge og norske soldater var generelt sett ikke særlig positivt på denne tiden. Nordmenn hadde vært preget av oppgitthet og resignasjon i møtet med tyske styrker i 1940, mente britene – som heller ikke syntes at nordmenn passet som hemmelige agenter i det hele tatt. Britiske SOE-agenter mente at nordmenn generelt var «godtroende, åpne og snakkesalige»,8 og at de rett og slett måtte forstå verdien av å holde kjeft og være forsiktige før de kunne få ansvar.


  Selv om det var sant at Norge hadde vært dårlig militært forberedt i 1940, var ikke britisk arroganse det beste utgangspunktet for et konstruktivt samarbeid. Dessuten hadde britene gitt opp sin egen innsats under felttoget i Norge og trukket seg ut av landet etter kort tid, noe som ikke akkurat la grunnlag for respekt fra nordmennenes side.


  Fredrik Kayser og de andre norske soldatene fra Anklet-­raidet merket disse nasjonale motsetningene på kroppen, men kunne ikke annet enn å følge med på ferden og gjøre sitt beste. Senere, da de kom tilbake til Storbritannia med troppetransportskipet, møtte de til sin overraskelse en gruppe med andre Linge-karer som også hadde vært i Norge samtidig og deltatt i et raid mot Måløy. Flere nordmenn var blitt skadet der, fikk de høre, og én mann var drept. Det var Martin Linge.


  Sjokket var voldsomt for Kayser og de andre. «Jeg kjente en uendelig tomhet inni meg», har Kayser fortalt. Han kjente ikke Linge så godt, men som han sa: «… likevel følte jeg slik inderlig godhet for denne mannen. Jeg kjente større sorg og fortvilelse ved hans død enn det jeg har gjort ved nære venners og slektningers bortgang. Tapet var vondt å bære for hele kompaniet.» Det var som et håp som brast for de unge soldatene da lederen deres plutselig var borte. Han hadde vært en trygg farsskikkelse, og nå føltes situasjonen skremmende og usikker.


  De britiske raidene mot norskekysten var ikke populære blant nordmennene, ikke blant Linge-karene, ikke blant lokalbefolkningen i Norge – og heller ikke hos den norske regjeringen i London. Hvorfor ble de da gjennomført, med norske deltagere?


  De britiske raidene mot norskekysten i 1941 var ikke Linge-­operasjoner. Da det første gikk av stabelen i mars 1941, var ikke Kompani Linge engang blitt opprettet. Men kaptein Martin Linge hadde nordmenn til trening før kompaniet var opprettet, og soldater derfra var med på både dette raidet og de to andre som skjedde i desember samme år – og nordmennene gjorde etter forholdene en god innsats. Martin Linge var med under to av operasjonene.


  Dette var altså først og fremst allierte raid, med stor overvekt av britiske soldater. Men raidene hører likevel med i historien om Kompani Linge, siden norske spesialsoldater deltok, og fordi raidene fikk stor betydning for den norske lokalbefolkningen på de aktuelle stedene, om enn på negativt vis. Hevn og harde represalier fra tyske myndigheter var prisen som måtte betales, og det ble tydelig for alle at engelskmennene tok mest hensyn til egne interesser og brydde seg lite om hva den norske kystbefolkningen ble utsatt for.


  Den 4. mars 1941 ble Svolvær, Stamsund, Brettesnes og Henningsvær i Lofoten angrepet av en alliert styrke på drøyt 600 mann – hvorav 550 engelskmenn sammen med 52 nordmenn fra det som skulle bli Kompani Linge. Aksjonen fikk navnet Claymore – navnet viser til et langt, tohånds sverd fra middelalderen – og er også blitt kalt Lofot-raidet. Flere av tyskernes skip ble senket, 18 bedrifter ble ødelagt, og over tre millioner liter olje ble helt ut. Angrepet var totalt overraskende for tyskerne, og det kom ikke til kamper på land. De allierte fikk fritt leide, og operasjonen ble en ubetinget suksess. Målet var å ødelegge mest mulig av fabrikker, fartøyer og forsyninger, og det lyktes godt.


  Forskjellige fiskeanlegg ble satt i brann, og over 200 tyskere tatt til fange og bragt med tilbake til England. 12 NS-folk ble pågrepet, og 314 nordmenn fulgte med frivillig da styrken forlot norsk farvann. Operasjonen var over på bare seks timer, og seieren ble kort. Det var da også meningen, siden det var snakk om et rent kommandoraid – et raskt og brutalt nålestikk der man skulle ødelegge mest mulig, helst uten å havne i strid, og så trekke seg ut. De allierte ville vise verden at den tyske krigsmaskinen ikke var uslåelig. Slik ble dette en viktig moralsk seier i kjølvannet av flere militære nederlag for britene.


  I England ble raidet slått bredt opp i avisene. Churchill brukte det for alt det var verdt. Raidet var en seier for ham personlig, siden han hadde satset mye på å bygge opp kommandogrupper til bruk i okkuperte land. Men operasjonen hadde sin pris, først og fremst for lofotværingene. Syv sivile, uskyldige nordmenn ble drept under kampene. I tillegg ble lokalbefolkningen rammet av tyske hevnaksjoner i etterkant. Lofotværingene hadde tatt imot kommandostyrkene med glede og forventning og trodde at angrepet var en del av en større frigjøring av Norge. Dette ble lagt merke til fra tysk side, og represaliene ble harde. Josef Terboven reiste selv til Svolvær og beordret befolkningen straffet.


  Lofotværingene ble ilagt en samlet straffebot på 100 000 kroner, noe som tilsvarer over to millioner i dagens pengeverdi. En rekke hus ble brent til grunnen, både i Svolvær og på flere av de andre stedene som ble angrepet, og omkring 100 personer ble arrestert og sendt sørover – først til en fangeleir i Hakadal og senere til Grini.9 Disse fangene var de første som ble satt inn på den nybygde Grini fangeleir. Senere ble seks nordmenn dømt for å ha hjulpet kommandostyrken som foretok raidet. Én mann fikk livsvarig fengsel og ble sendt til Tyskland, hvor han døde.


  I desember 1941 startet de store såkalte «kombinerte» raidene, der styrker fra land, luft og sjø samarbeidet. Målet var å kombinere massiv innsats fra de tre våpengrenene i en og samme aksjon, noe som var nytt. Her var operasjon Archery på Vestlandet, også kjent som Måløy-raidet, den viktigste. Archery betyr bueskyting. Archery gikk av stabelen 27. desember. Her deltok over 600 engelske soldater, i tillegg til 15 nordmenn fra Kompani Linge. Martin Linge var også med, slik han hadde vært under operasjon Claymore. Til forskjell fra Lofot-­raidet, hvor tyskerne ikke rakk å avfyre et eneste skudd, noe som passet godt med den britiske planen om å ødelegge, men ikke komme i kamp mann mot mann – skulle man denne gangen aktivt angripe tyskerne med våpenmakt og innta flere områder.


  I tillegg skulle fiskeanlegg og fabrikker ødelegges. Måløy ligger i Ulvesundet, en mye brukt skipsled, og området var derfor sterkt befestet fra tysk side. Kampene ble harde, men engelskmennene regnet aksjonen for en suksess. De mistet tjue mann, mens det falt 150 tyskere. Flere viktige installasjoner var blitt sprengt, og man hadde tatt nesten 100 fanger. Mange nordmenn valgte også denne gangen å bli med krigsskipene til England.


  Samtidig med operasjon Archery foregikk også det nevnte raidet Anklet mot Reine og Moskenes julen 1941, hvor Fredrik Kayser deltok. Ordet Anklet viser til en uniformsdel, en gamasje som bæres over støvlene. Meningen med å angripe nettopp i julen var at tyskerne forhåpentligvis var mer uoppmerksomme etter å ha feiret høytiden med vått og tørt. De tyske soldatene lot seg da også ganske riktig overrumple. Både tyskere og norske nazister ble tatt til fange, en del skip ble beslaglagt, og noen radiosendere ble ødelagt. En del tyske luksusvarer som ble funnet hos tyskerne – både sigarer og sjokolade – ble delt ut blant lokalbefolkningen, til jubel fra store og små. Men gleden ble kortvarig.


  Et svik mot lokalbefolkningen


  En ni år gammel jente ved navn Anne Margrethe, som bodde på fiskeværet Sakrisøy, rett i nærheten av Reine, opplevde disse dagene i julen 1941 som skremmende.10 Da hun våknet om morgenen annen juledag og kikket ut av vinduet, fikk hun øye på massevis av krigsskip. Hun la merke til at mange av dem hadde ankret opp rett foran fjelltoppen Olstind ved Reine. Hvorfor lå de akkurat der, alle sammen? undret hun. Senere forsto hun grunnen. Det var vanskeligere for tyske fly å treffe dem når de lå i ly av fjellet.


  De allierte soldatene gikk ikke i land på Sakrisøy, som ligger svært nær Reine. Men Anne Margrethes far tenkte nok at de kanskje kom til å besøke øya hans. Han var eier av fiskeværet og hadde en kjempestor oljetank stående nede ved kaia, hvor han solgte olje til fiskerne. De allierte kunne utmerket godt ha sprengt tanken, siden de saboterte nettopp slike mål. Men de kom aldri, antagelig fordi det ikke var noen tyske soldater eller militære anlegg på øya.


  Lille Anne Margrethe ble spesielt nervøs da flyalarmen gikk. Da ga faren Johannes klar beskjed til kona Borghild og de fire barna om at de måtte se å komme seg ned i kjelleren litt bråkvikt. Selv ble han ikke med, men sto heller utenfor huset og fulgte med på det som skjedde. Han syntes det var mer spennende å se på fly enn å gjemme seg i potetkjelleren sammen med kone og unger. Da han maste som verst om at familien måtte forte seg å komme i skjul, la barna merke til at moren deres ble stram i ansiktet. «Ja ja, Johannes …», sa hun, litt irritert. Hun var en bestemt kvinne som ikke likte å bli beordret til noe som helst, krig eller ikke. Og hvorfor skulle flyangrep og bombing være mindre farlig for en mann enn for resten av familien hans?


  Anne Margrethe hadde tre brødre på henholdsvis 13, 15 og 17 år. Da disse fikk vite at det var mulig å få reise med de britiske krigsskipene til England, ble de fyr og flamme.11 Det ville de være med på! Men foreldrene sa nei. Guttene var for unge, og dessuten visste ingen hva tyskerne kunne finne på hvis folk rømte fra bygda på den måten. «Vi kan jo ikke dra fra landet, alle sammen», sa moren Borghild etter at de allierte hadde reist og en del lofotværinger hadde blitt med dem. Flere år senere, da englandsfarerne kom tilbake til Norge og liksom «hadde vært på den riktige siden» – slik Borghild sa det – følte hun behov for å understreke at hun selv og familien jo også hadde vært på riktig side, her hjemme. Var det egentlig så mye mer heroisk å reise ut enn å bli værende i det okkuperte Norge? Var det ikke nettopp alle de som ble værende hjemme, som på nært hold måtte leve med tyskernes raseri over det allierte raidet?


  Skuffelsen var voldsom i Reine og Moskenes da Anklet-styrkene plutselig trakk seg ut av området og satte kursen mot Storbritannia. Frustrasjonen over det som ble sett på som et svik mot lokalbefolkningen, var minst like sterk hos de norske soldatene som deltok under aksjonene. Fredrik Kayser og resten av det norske mannskapet var opprørt, og sa tydelig ifra til den engelske ledelsen. Hvordan kunne man komme til et sted i Norge, beseire tyskerne og deretter love den norske sivilbefolkningen at man skulle bli værende – og så bare trekke seg ut uten videre og la sivilistene bli igjen for å møte tyskernes reaksjon? Det gikk rett og slett ikke an!


  Det kom til harde konfrontasjoner om dette, og den britiske offiseren James Watt Torrence var spesielt kritisk til nordmennenes oppførsel.12 Han rapporterte at de norske soldatene var udi­siplinerte og oppførte seg dårlig. Linge-karene var underlagt engelsk kommando og hadde å følge ordre, mente han. Nordmennene på sin side mente at britene ikke tok hensyn til lokalbefolkningen i landet deres, noe som var udiskutabelt riktig.


  De tyske represaliene ble harde på Moskenes og Reine, slik de også ble etter operasjonen i Måløy. Flere hus ble brent, blant annet gården til væreierfamilien Sverdrup på Reine, som hadde reist fra landet. Som et direkte resultat av operasjon Anklet ble det fra nå av utarbeidet såkalte jøssinglister mange steder i landet. Det ble fra tysk hold bestemt at én prosent av lokalbefolkningen på steder der fiendtlige aksjoner fant sted, skulle tas som gisler. Lokale NS-folk fikk i oppdrag å finne navn på lokale personer som kunne pågripes.


  Også på høyeste politiske plan fikk raidene på norske­kysten et viktig etterspill. Norske myndigheter i London klaget i ettertid over at de ikke var blitt informert om verken Archery eller Anklet, noe som var et alvorlig problem.13 Engelskmennene stolte ikke på norske myndigheter, og mente at planene om slike aksjoner kunne lekke ut dersom nordmennene ble informert. Men norske myndigheter ville heretter ikke finne seg i slik oppførsel fra britene. Statsminister Nygaardsvold var opprørt etter raidene i romjulen 1941, med god grunn. Det hadde eksistert en avtale mellom nordmennene og britene fra tidlig i desember samme år om at slike strandhogg skulle begrenses til små grupper på 5–6 mann. Det skulle være snakk om sabotasje, ikke rene kommandoraid.14


  Den norske regjeringen følte seg lurt av engelskmennene, og situasjonen ble uholdbar. I midten av januar 1942 fant det derfor sted et møte i London der SOE, som hadde ansvaret for Kompani Linge, ble informert om norske myndigheters misnøye med å bli holdt utenfor når det ble planlagt og utført store aksjoner i Norge.


  Slike omfattende aksjoner og raid måtte stoppe, krevde nordmennene. SOE-ledelsen forsto nå at denne typen aksjoner for fremtiden måtte behandles og godkjennes av en større gruppe, hvor norske myndigheter var inkludert. Det ble bestemt at en anglo-norsk komité, ANCC, skulle ta seg av slike spørsmål. Dermed var tiden over for de store raidene mot Norge. Heretter skulle små kommandogrupper bidra til å underminere nazismen i Norge. Kompani Linges tid var for alvor kommet.


  Men de store raidene i 1941 handlet ikke bare om ødeleggelse – om sprengning av fiskeanlegg og sabotasje av oljelagre. Soldatene fant også noe hos tyskerne som var av betydelig interesse rent strategisk sett. En del av oppdraget var også å skaffe informasjon. Man skulle aktivt lete etter dokumenter og andre taktiske opplysninger. Slik sett var det en interessant følge av Lofot-raidet at allierte soldater i mars 1941 fant et sett med rotorhjul og kodepapirer til en tysk kodemaskin – den såkalte Enigma-maskinen. I tillegg ble det beslaglagt forskjellige krypterte dokumenter. Alt dette ble funnet i den tyske tråleren «Krebs», hvor kapteinen først hadde greid å hive selve kodemaskinen på havet. Men han rakk ikke å kvitte seg med alle delene og papirene som hørte til.


  Dette funnet skulle få viktig betydning for krigføringen til havs, i hvert fall for en tid. Det var en av flere faktorer som gjorde at tyske meldinger fra marineutgaven av Enigma – en maskin det fantes flere varianter av – var leselige for de allierte fra 1941 og til februar 1942. Dermed greide skipene deres å unngå tyske ubåter. Dette varte frem til tyskerne forbedret vanskelighetsgraden i marinemaskinen. Utover i krigsårene arbeidet britene iherdig videre med å knekke Enigma-kodene.


  Samtidig fortsatte de norske kommandosoldatene i Kompani Linge å trene hardt for nye oppdrag i hjemlandet. Noen av dem hadde vært i tjeneste for britisk etterretning helt siden våren 1940, lenge før Kompani Linge i det hele tatt var opprettet.

